*Төсөл*

|  |  |
| --- | --- |
| **БАТЛАВ.****ХУУЛЬ ЗҮЙ, ДОТООД ХЭРГИЙН САЙД****2016 оны ... сарын ... өдөр** | **С.БЯМБАЦОГТ** |

**ЭРҮҮГИЙН ХУУЛЬД НЭМЭЛТ, өөрчлөлт ОРУУЛАХ ТУХАЙ**

**ХУУЛИЙН ТӨСЛИЙН ҮЗЭЛ БАРИМТЛАЛ**

**Нэг.Хуулийн төсөл боловсруулах үндэслэл, шаардлага**

 Эрүүгийн хуульд нэмэлт, өөрчлөлт оруулах тухай хуулийн төслийг боловсруулах дараахь хууль зүйн болон практик шаардлага байна. Үүнд:

 1.1.Хууль зүйн үндэслэл, шаардлага

Монгол Улсын Засгийн газрын 2016-2020 оны үйл ажиллагааны хөтөлбөрийн тавдугаарт 5.1-т “**Тогтвортой, хариуцлагатай улс төрийн соёлыг төлөвшүүлж, хүчтэй, чадамжтай, хууль дээдэлсэн төрт ёсыг бэхжүүлэх зарчмыг баримтална.” гэж, 5.3-т “Хууль заавал хэрэгждэг, хүн бүрд эрх тэгш, алагчлалгүй, шударга үйлчилдэг, итгэл хүлээсэн хүний эрхийн мэдрэмжтэй, шударга ёсны засаглалыг бэхжүүлэх зарчмыг баримтална.” гэж,** 5.4.2-т “Хууль алагчлалгүй үйлчлэх зарчмыг чанд баримтална. Хэн нэгэнд ялгавартай хандах, давуу байдал олгосон хуулийн байгууллагын албан тушаалтанд оногдуулах сахилгын, захиргааны болон эрүүгийн хариуцлагыг чангатгана” гэж, 5.4.3-т “Авлига, албан тушаалын гэмт хэрэгт оногдуулах ял шийтгэлийг чангатгах ... эрх зүйн орчинг бүрдүүлнэ” гэж, 5.4.4-т “Мөнгө угаах, хүний наймаа, хар тамхины болон цахим гэмт хэрэг зэрэг шинэ төрлийн гэмт хэргийг таслан зогсоох...” гэж, Мөнгө угаах, терроризмыг санхүүжүүлэх гэмт хэрэгтэй тэмцэх талаар Санхүүгийн хориг арга хэмжээ хэрэгжүүлэх олон улсын байгууллагын шинэчилсэн 40 зөвлөмжийн гуравдугаарт “хувь хүнд хариуцлага хүлээлгэсэн нь хуулийн этгээдийг хариуцлагаас чөлөөлөх үндэслэл болохгүй байх талаар хуульд тусгах шаардлагатай” гэж тус тус заажээ.

 1.2.Практик үндэслэл, шаардлага

 Эрүүгийн хуулийн шинэчилсэн найруулгыг Монгол Улсын Их Хурлаас 2015 оны 12 дугаар сарын 03-ны өдөр баталж 2016 оны 09 дүгээр сарын 01-ний өдрөөс дагаж мөрдөхөөр тогтсон.

 Дагаж мөрдөх хүртэлх хугацаанд шинэчлэн найруулсан Эрүүгийн хуулийг хэрэгжүүлэхэд шаардлагатай бэлтгэл ажил бүрэн хангагдаагүй бөгөөд энэ хуулийг хэрэгжүүлэх гол нөхцөл болох эрүүгийн хэрэг шалган шийдвэрлэх ажиллагааны хууль, бусад хуулиуд[[1]](#footnote-1), зохих дүрэм, журам, зааврууд батлагдаагүй, энэ хуулийг хэрэгжүүлэх алба хаагчдад зориулсан сургалт болон хуулийн үзэл баримтлал, агуулгыг олон нийтэд таниулах сурталчилгааны ажлууд хийгдэж дуусаагүй, түүнчлэн хуульд заасан зарим ялын төрлийг хэрэгжүүлэх эдийн засаг, дэд бүтэц, техникийн орчин нөхцөл бүрдээгүй зэрэг үндэслэлээр Монгол Улсын Их Хурал 2016 оны 08 дугаар сарын 30-ны Эрүүгийн хуулийн шинэчилсэн найруулгад өөрчлөлт оруулах тухай хуулийг хэлэлцэн баталж, шинэчлэн найруулсан Эрүүгийн хуулийг дагаж мөрдөх хугацааг 2017 оны 07 дугаар сарын 01-ний өдөр хүртэл хойшлуулсан.

 Эрүүгийн хуулийн шинэчилсэн найруулгад гэмт хэрэг үйлдсэн өсвөр насны хүнд ял оногдуулах бодлогыг тусгайлан тодорхойлсон, хорих ялын бодлогыг уян хатан тодорхойлж хорихоос өөр төрлийн ялын шинэ төрлүүдийг нэмж тусган, баривчлах ял, "ялтай байдал", “онц аюултай гэмт хэрэгтэн”, “давтан” гэх зэрэг гэмт хэрэг үйлдсэн хүний эрх зүйн байдлыг дордуулах хууль зүйн үр дагавар үүсгэдэг байсныг хүчингүй болгосон, цаазаар авах ялыг халж, хорих ялын дээд хэмжээг багасгасан, зарим зохицуулалт, гэмт хэргийн шинжийг Монгол Улсын нэгдэн орсон олон улсын гэрээгээр хүлээсэн үүрэгтээ нийцүүлсэн гэх зэрэг зохицуулалтыг шинээр тусгасан нь дэвшилттэй алхам болсныг манай орны болон дэлхийн бусад орнуудын практик ажилтнууд, эрдэмтэн, судлаачид тэмдэглэдэг.

 Хуулийг боловсруулах, хэлэлцэн батлах болон батлагдсаны дараахь шатанд иргэд болон тодорхой салбар, судлаачдаас багагүй хэмжээний санал, шүүмжлэл ирүүлж байсныг судлахад уг хуулийг практикт нэг мөр ойлгож, зөв хэрэглэхэд хүндрэл үүсгэх, гэмт этгээд ял завших, эсхүл гэмт хэрэг үйлдсэн этгээдийн эрх зүйн байдлыг дордуулсан, олон төрлийн хийдэл, зөрчилтэй, хууль зүйн техник, утга найруулгын алдаатай зохицуулалтууд их байгаа нь тогтоогдсон. Иймд хууль нь цаг үе, нийгмийн хандлага, хэрэгцээ шаардлагад бүрэн нийцсэн, аливаа хийдэл, зөрчилгүй байх нийтлэг зарчимд үндэслэн Эрүүгийн хуулийн шинэчилсэн найруулгад нэмэлт, өөрчлөлт оруулах дараахь практик шаардлагууд үүсээд байна:

 - “Эрүүгийн хариуцлага” гэх нэр томьёог хасаж, үүний оронд “ял, албадлагын арга хэмжээ” гэх эрүүгийн хариуцлагын хоёр бие даасан институцийг тус тусад нь тодорхойлсон нь нийтлэг онол, зарчимтай харшилдсан тул “Эрүүгийн хариуцлага” гэх нэр томьёог нэмэх, гэмт хэргийн тодорхойлолтод гэмт хэргийн салшгүй, заавал байх, бусад зөрчлөөс ялгагдах шинж болох “нийгэмд аюултай” шинжийг хассан нь ямар ч төрлийн зөрчлийг Эрүүгийн хуулийн тусгай ангид заасан л бол гэмт хэрэг гэж үзэх буруу чиг хандлагыг тогтоосон байх тул гэмт хэргийн тухай ойлголтод уг шинжийг нэмж тусгах;

- Хуульд заасан “нийтийн албан тушаалтан”, “нийтийн албан хаагч”, “төрийн албан хаагч”, “хууль сахиулагч”, “тахар” гэх зэрэг нэр томьёог жигдлэх, хөөн хэлэлцэх хугацааг тоолох, болгоомжгүй үйлдэл, эс үйлдэхүй, гэм буруугүйгээр хохирол, хор уршиг учруулах зэргийг тодорхойлох, хувь хүний нууцад халдах, зөвшөөрөлгүй гэрэл зураг авах гэх мэт ерөнхий болон тусгай ангид заасан олон тооны ойлгомжгүй зохицуулалтыг нэг мөр зөрчилгүй, ойлгомжтой байдлаар өөрчлөн томьёолох;

 - Хуулийн этгээдэд хариуцлага хүлээлгэнэ гэж заасан нь шүүхийн шийдвэрээр төрийн байгууллага, албан газарт ч албадлагын арга хэмжээ хэрэглэх, татан буулгах “ял” оногдуулах боломжтой, мөн хариуцлагаас зайлсхийх зорилгоор хуулийн этгээд өөрчлөн зохион байгуулагдсан нөхцөлд эрүүгийн хариуцлага гарцаагүй байх зарчмыг хэрхэн хэрэгжүүлэх нь тодорхойгүй байх тул төрийн байгууллага, хуульд зааснаар үүсгэн байгуулагддаг нийтийн эрх зүйн хуулийн этгээдэд эрүүгийн хариуцлага хүлээлгэхгүй байх, гадаад улсын хуулийн этгээдийн салбар, төлөөлөгчийн газрыг хуулийн этгээдийн нэгэн адил авч үзэж эрүүгийн хариуцлага хүлээлгэх тухай зохицуулалтыг нэмэх;

 - Хуулийг хэлэлцэх шатанд уг хуулиар гэмт хэрэг үйлдсэн этгээдэд хорих ял оногдуулах, “шоронжуулах” явдлыг багасгана гэх зорилтыг дэвшүүлж байсан боловч батлагдсан хуулийн тусгай ангид заасан бүх гэмт хэрэгт хорих ял оногдуулахаар байгаа нь хуулийн үзэл баримтлал, дэвшүүлсэн зорилттой нийцэхгүй байгаа, ял, шийтгэл хүнлэг байх зарчмыг алдагдуулсан байх тул зарим төрлийн нийгэмд учруулах хор аюул багатай гэмт хэргүүдэд хорих ял оногдуулахгүй байх, үүнтэй холбогдуулан хорих ял оногдуулахаар заагаагүй гэмт хэрэгт нийтэд тустай ажил хийлгэх ялыг өргөн хэрэглэх бололцоог бүрдүүлэх зохицуулалтыг тусгах;

 - Торгох ялын хэмжээг хэрэгжих, үр нөлөөтэй байх, бодитой байлгах зорилгоор торгуулийн нэг нэгжтэй тэнцэх төгрөгийн хэмжээг багасгах;

 - Хорих ялын доод хэмжээг 7 хоног байхаар тогтоосон нь өргөн уудам нутагтай, хүн ам тархан суурьшсан, хорих байгууллагын сүлжээ, дэд бүтэц хангалттай хөгжөөгүй манай орны нөхцөлд хэрэгжих боломжгүй төдийгүй, уг ялыг хэрэгжүүлэхийн тулд бодит хэрэгцээ, шаардлагад нийцэхгүй их хэмжээний зардал гарах, түүнчлэн Монгол Улсын Үндсэн хуульд заасан гэм буруугаа шүүхээр эцэслэн тогтоолгох, шүүхэд давж заалдах үндсэн эрхийг хязгаарласан байгааг үндэслэн хорих ялын доод хэмжээг дахин оновчтой тодорхойлж, ерөнхий ангид заасан ялын бодлогыг уялдуулан дахин хянах;

 - Гэмт хэрэг үйлдсэн этгээд гэм буруугаа ухаарч, хүлээн зөвшөөрсөн тохиолдолд түүнд оногдуулах ялаас чөлөөлөх, ялыг хөнгөрүүлэхдээ заавал “хохирогчтой эвлэрсэн” байхыг шаардах нь гэмт хэрэг үйлдэж гэм буруугаа хүлээн зөвшөөрсөн хүний эрх зүйн байдлыг дордуулах, “ял наймаалцах”, түүнд “дарамт шахалт үзүүлэх” нөхцөлийг бүрдүүлэх тул заавал шаардах нөхцөлөөс хасах;

 - Санхүүгийн хориг арга хэмжээг хэрэгжүүлэх олон улсын байгууллагын шинэчилсэн 40 зөвлөмжид заасны дагуу хуулийн этгээдэд хариуцлага тооцох зохицуулалтыг тусгахдаа хэт өргөн хүрээг хамруулсан нь бизнес эрхлэгчдэд үзүүлэх дарамт, шахалтыг нэмэгдүүлэхээр байгааг харгалзан хуулийн этгээдэд ял оногдуулах хүрээг багасгах, түүнчлэн уг байгууллагаас ирүүлсэн зөвлөмжийн дагуу гэмт хэрэг үйлдсэн хүн, хуулийн этгээдэд аль алинд нь эрүүгийн хариуцлага хүлээлгэх зохицуулалтыг тусгах;

 - Эрүүгийн хэрэг шалгах, хянан шийдвэрлэх ажиллагааны талаарх холбогдох хуулийн төслийг Монгол Улсын Их Хурлаас ёсчлоогүй ба хууль санаачлагчид буцаасантай холбогдуулан шинээр боловсруулах хуулийн төсөлтэй уг хуулийн Эрүүгийн хэрэг хянан шийдвэрлэх ажиллагааны эсрэг гэмт хэргийн бүлгийг уялдуулах;

 - Эрүүгийн хуулийн тусгай ангид заасан зарим гэмт хэргийн шинж нь Зөрчлийн тухай хуульд заасан зөрчлийн шинжтэй давхардсан, гэмт хэрэг, зөрчлийн аль нь болох нь тодорхойгүй байгааг анхаарч гэмт хэрэг, зөрчлийн шинжийг ойлгомжтой, хэрэглэхэд хялбар, нэг мөр ялгавартай тогтоох;

- Эдийн засгийн гэмт хэрэг, Өмчлөх эрхийн эсрэг гэмт хэрэгт оногдуулах ялын бодлого хэт сул байгаагаас гадна татвараас зайлсхийх гэмт хэргийн зохицуулалт ойлгомжгүй, зохиогч, патентийн эрхийг зөрчсөн гэм буруутай үйлдлийг гэмт хэрэгт тооцох, түүнчлэн мал хулгайлах, дээрэмдэх, эмнэлгийн тусламж үзүүлэхгүй байх гэх зэрэг зарим гэмт хэрэгт оногдуулахаар заасан ялын бодлогыг бусад гэмт хэрэгт оногдуулахаар заасан ялын бодлоготой уялдуулах; Авлигын гэмт хэрэг.

**Хоёр.Хуулийн төслийн бүтэц, зохицуулах харилцаа, хамрах хүрээ**

Хууль, Улсын Их Хурлын бусад шийдвэрийн төсөл боловсруулах, өргөн мэдүүлэх журмын тухай хуулийн 15.2-т заасныг үндэслэн хуульд шинээр зүйл, хэсэг, заалт оруулах, өөрчлөх, хүчингүй болсонд тооцох зэргээр нэмэлт, өөрчлөлт орж байгаа тул хуульд нэмэлт, өөрчлөлт оруулах тухай хуулийн төсөл хэлбэрээр боловсруулна.

Хуулийн төсөлд дээр дурдсан практик хэрэгцээ шаардлагад үндэслэн зохицуулах харилцаа, хамрах хүрээг дараахь байдлаар тусгана. Үүнд:

1.Эрүүгийн хариуцлага гэх нэр томьёог шинээр, гэмт хэргийн шинжид “нийгэмд аюултай” шинжийг нэмж тусгана. Хуульд заасан зарим хоёрдмол утга бүхий ойлгомжгүй нэр томьёо, зүйл, хэсэг, заалтын найруулгыг засаж сайжруулна;

2.Хорих ялын доод хэмжээг практикт хэрэгжихүйц байхаар тусгана;

3.Хорих ялын доод хэмжээ өөрчлөгдсөнтэй холбогдуулан тусгай ангид заасан зарим гэмт хэрэгт оногдуулах ялын төрөл, хэмжээг өөрчилнө;

4.Хорих ялын доод хэмжээ өөрчлөгдсөнтэй холбогдуулан бусад төрлийн ялын хэмжээг уялдуулж, нийтэд тустай ажил хийлгэх ялыг үндсэн ялд тооцно;

5. Гэм буруугаа хүлээсэн хүнд оногдуулах ялыг хөнгөрүүлэх, чөлөөлөх бодитой нөхцөл, шаардагыг тусгаж, “хохирогчтой эвлэрсэн” байх шаардлагыг хасна;

6. Хуулийн этгээдэд эрүүгийн хариуцлага хүлээлгэсэн нь гэмт хэрэг үйлдсэн хүнийг эрүүгийн хариуцлагаас чөлөөлөх үндэслэл болохгүй тухай зохицуулалтыг тусгана;

7.Хуулийн этгээдэд эрүүгийн хариуцлага гарцаагүй хүлээлгэх зарчим, зохицуулалтыг тусгахаас гадна хуулийн этгээдэд эрүүгийн хариуцлага хүлээлгэхээр заасан тусгай ангийн зүйл, хэсгийн хүрээг хумина;

8.Албан тушаалын, эдийн засаг, мансууруулах бодистой холбоотой гэмт хэрэгт оногдуулах ялыг чангатгаж, зарим гэмт хэргийг ялын бодлогыг бусад гэмт хэрэгт оногдуулах ялын бодлоготой уялдуулна;

9.Хэрэг хянан шийдвэрлэх ажиллагааны эсрэг гэмт хэргийн зохицуулалтыг эрүүгийн хэрэг шалгах, хянах үйл ажиллагааг зохицуулсан холбогдох хуулийн төсөлтэй уялдуулна;

10.Эрүүгийн хуулийн шинэчилсэн найруулгад заасан гэмт хэрэг, Зөрчлийн тухай хуульд заасан зөрчлийн давхардсан шинжийг арилгана;

**Гурав.Хуулийн төсөл батлагдсаны дараа үүсч болох нийгэм, эдийн засгийн үр дагавар**

Хуулийн төсөл батлагдсанаар дараахь эерэг үр дагавар гарна:

* Хууль дээдлэх ёсны зарчимд нийцсэн гэмт хэрэгтэй тэмцэх хууль эрх зүйн орчинд ахиц дэвшил гарна;
* Эрүүгийн хариуцлага гарцаагүй байх зарчим бодитой хэрэгжинэ;
* Эрүүгийн хууль тогтоомжийг нэг мөр, зөв ойлгомж, хэрэгжүүлэх орчин нөхцөл бүрдэнэ.

**Дөрөв.Хуулийн төсөл нь Монгол Улсын Үндсэн хууль болон бусад хуультай хэрхэн уялдах, уг хуулийг хэрэгжүүлэхтэй холбогдон цаашид шинээр боловсруулах буюу нэмэлт, өөрчлөлт оруулах, хүчингүй болгох хуулийн тухай**

Эрүүгийн хуульд нэмэлт, өөрчлөлт оруулах тухай хуулийн төсөл нь Монгол Улсын Үндсэн хууль, бусад хуультай нийцсэн байна.

 Уг хуулийн төсөлтэй уялдуулан Эрүүгийн хуулийг дагаж мөрдөх журмын тухай хуульд нэмэлт, өөрчлөлт оруулах тухай хуулийн төслийг боловсруулна.

**---ООО---**

1. Эрүүгийн хэрэг хянан шийдвэрлэх тухай хуулийн шинэчилсэн найруулгын, Хууль сахиулах үйл ажиллагааны тухай хуулийн, Шүүхийн шийдвэр гүйцэтгэх үйл ажиллагааны хуулийн шинэчилсэн найруулгын, Прокурорын байгууллагын тухай хуулийн шинэчилсэн найруулгын төсөл. [↑](#footnote-ref-1)